خواجہ حسن عسکری

**نواب میجر خواجہ حسن عسکری** (21 اگست 1921-9 اگست 1984) ڈھاکہ کے چھٹے اور آخری نواب تھے ۔ وہ ڈھاکہ کے احسن منزل محل میں پیدا ہوئے۔ وہ نواب حبیب اللہ بہادر اور شہریار بیگم (نواب خواجہ احسن اللہ کی پوتی) کے سب سے بڑے بیٹے تھے۔ وہ 1958 میں اپنے والد کی موت کے بعد ڈھاکہ کے نواب بنے۔
## '''زندگی اور فوجی خدمات'''
نواب حسن عسکری 21 اگست 1921 کو ڈھاکہ، بنگال پریزیڈنسی کے شاہی نواب خاندان میں پیدا ہوئے۔ خواجہ حسن عسکری نے ابتدائی تعلیم احسن منزل کے مکتب سے حاصل کی اور بعد میں مسلم ہائی اسکول میں داخل ہوئے۔ ان کی والدہ کی وفات اس وقت ہوئی جب وہ صرف دس سال کے تھے۔ اس کے بعد انھیں علی گڑھ اسکول اینڈ کالج میں بھیجا گیا جہاں سے انھوں نے 1940ء میں بی اے کیا۔ علی گڑھ میں وہ کرکٹ ٹیم کے رکن اور رائیڈنگ کلب کے کیپٹن رہے۔ قائد اعظم محمد علی جناح کے علی گڑھ دورے کے موقع پر انھیں قائد اعظم ایوارڈ بھی ملا۔ انھوں نے 1942ء میں علی گڑھ یونیورسٹی سے گریجویشن کی۔
1944ء میں انھوں نے برطانوی ہند فوج میں کمیشنڈ افسر کے طور پر شمولیت اختیار کی۔ وہ ساتویں کیولری رجمنٹ آرمرڈ کور میں شامل ہوئے اور برما فرنٹ پر جاپانیوں کے خلاف لڑائی میں حصہ لیا۔ برما میں ایک لڑائی میں زخمی ہونے کے بعد انھوں نے برطانوی ہند فوج سے استعفی دے دیا۔ 1947ء میں تقسیم ہند کے بعد وہ پاکستان آرمی میں شامل ہوئے اور 1961ء تک میجر کے عہدے پر خدمات انجام دیں۔
1949ء میں وہ ایسٹ بنگال رجمنٹ میں تعینات ہوئے۔ 1950ء میں وہ گورنر جنرل باڈی گارڈ کے آجودان اول بنے جب ان کے چچا سر خواجہ ناظم الدین گورنر جنرل تھے۔ 1951ء میں وہ ڈھاکہ واپس آئے اور ایسٹ بنگال رجمنٹ میں مختلف علاقوں میں خدمات انجام دیں۔ 1954ء میں وہ راولپنڈی واپس آئے اور 5ویں رجمنٹ آرمرڈ کور میں تعینات رہے۔
## '''نواب ڈھاکہ'''
ان کے والد نواب خواجہ حبیب اللہ بہادر کی وفات 21 نومبر 1958ء میں ہوئی اور 22 نومبر 1958ء کو خواجہ حسن عسکری ڈھاکہ کے نواب بنے۔ فوج نے انھیں ایسٹ پاکستان منتقل کر دیا اور وہ ڈھاکہ میں آرمی ریکروٹنگ آفس میں خدمات انجام دیتے رہے۔ دل کی بیماری کی وجہ سے 1961ء میں انھوں نے فوج سے استعفی دے دیا۔
انھوں نے 1962ء کے انتخابات میں مسلم لیگ کے ٹکٹ پر حصہ لیا اور پاکستان کی نیشنل اسمبلی کے رکن منتخب ہوئے۔ وہ مشرقی پاکستان کے صوبائی کابینہ میں وزیر مقرر ہوئے اور مواصلات اور ریلوے کے شعبوں کی ذمہ داری سنبھالی۔ انھوں نے مشرقی پاکستان میں پہلی ریل کار سروس شروع کی جو بعد میں مغربی پاکستان میں بھی متعارف ہوئی۔ ڈھاکہ میں ریلوے سسٹم کی بنیاد رکھنے کا سہرا بھی ان کے سر ہے۔ 1965ء کی جنگ میں وہ ڈھاکہ کے چیف وارڈن اور بعد میں مشرقی پاکستان کے وارڈن جنرل مقرر ہوئے۔ صدر جنرل ایوب خان نے انھیں خدمات کے اعتراف میں ہلال خدمت سے نوازا۔ وہ مشرقی پاکستان مسلم لیگ کنونشن کے صدر بھی رہے۔
خواجہ حسن عسکری نواب سلیم اللہ یتیم خانہ، خاندان کی طرف سے چلائے جانے والے مدارس، سر سلیم اللہ میڈیکل کالج اور احسن اللہ انجینئرنگ کالج جیسے فلاحی اداروں کے سرپرست تھے۔ وہ پی آئی اے، آئی ڈی بی پی، مختلف بینکوں، پی آئی ڈی سی کے ڈائریکٹر، پاکستان جٹ ملز ایسوسی ایشن کے صدر، ڈھاکہ کلب، ڈھاکہ ریس کلب اور ایسٹ پاکستان کرکٹ بورڈ کے رکن بھی رہے۔
## '''بنگلہ دیش کی آزادی''' '''اور پاکستان آمد'''
وہ 1975ء تک ڈھاکہ میں رہے۔ 1974ء کے آخر میں وزیر اعظم ذو الفقار علی بھٹو کی درخواست پر شیخ مجیب الرحمن نے انھیں ڈھاکہ چھوڑنے کی اجازت دی۔ شیخ مجیب کا خیال تھا کہ ڈھاکہ کا نواب اپنے ملک اور عوام کے ساتھ رہے۔ جنوری 1975ء میں خواجہ حسن عسکری اور ان کا خاندان بنگلہ دیش چھوڑ کر کراچی منتقل ہو گیا۔
ان کی وفات 9 اگست 1984ء کو کراچی میں ہوئی اور وہ ڈیفنس آرمی قبرستان میں دفن ہیں۔ ان کی اہلیہ بیگم بلقیس عسکری بھی 1995ء میں وہیں دفن ہوئیں۔
## مزید دیکھیے
نواب ڈھاکہ
## حوالہ جات

زمرہ:1921ء کی پیدائشیں
زمرہ:1984ء کی وفیات
زمرہ:بیسویں صدی کی بنگالی شخصیات
زمرہ:پاکستان کو بنگلہ دیشی تارکین وطن
زمرہ:ایوان زیریں پاکستان کے ارکان
زمرہ:مہاجر شخصیات
زمرہ:نوابان ڈھاکہ
زمرہ:کارکنان پاک فوج
زمرہ:بنگالی نژاد پاکستانی شخصیات
زمرہ:کشمیری نژاد پاکستانی شخصیات